CELEX: C2005/296/07
Language: el
Date: 2005-11-26 00:00:00
Title: Απόφαση του Δικαστηρίου (πρώτο τμήμα), της  13ης Φεβρουαρίου 2005 , στην υπόθεση C-458/03 (αίτηση του Verwaltungsgericht, Autonome Sektion für die Provinz Bozen για την έκδοση προδικαστικής αποφάσεως): Parking Brixen GmbH κατά Gemeinde Brixen, Stadtwerke Brixen AG (Δημόσιες συμβάσεις — Διαδικασίες συνάψεως δημόσιων συμβάσεων — Παραχώρηση δημόσιας υπηρεσίας — Διαχείριση δημόσιων χώρων σταθμεύσεως επί πληρωμή)

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/4
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (πρώτο τμήμα)
   της 13ης Φεβρουαρίου 2005
   στην υπόθεση C-458/03 (αίτηση του Verwaltungsgericht, Autonome Sektion für die Provinz Bozen για την έκδοση προδικαστικής αποφάσεως): Parking Brixen GmbH κατά Gemeinde Brixen, Stadtwerke Brixen AG (1)
   
   (Δημόσιες συμβάσεις - Διαδικασίες συνάψεως δημόσιων συμβάσεων - Παραχώρηση δημόσιας υπηρεσίας - Διαχείριση δημόσιων χώρων σταθμεύσεως επί πληρωμή)
   (2005/C 296/07)
   Γλώσσα διαδικασίας: η γερμανική
   Στην υπόθεση C-458/03, με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, την οποία υπέβαλε το Verwaltungsgericht, Autonome Sektion für die Provinz Bozen (Ιταλία), με απόφαση της 23ης Ιουλίου 2003, που περιήλθε στο Δικαστήριο στις 30 Οκτωβρίου 2003, στο πλαίσιο της δίκης Parking Brixen GmbH κατά Gemeinde Brixen, Stadtwerke Brixen AG, το Δικαστήριο (πρώτο τμήμα), συγκείμενο από τους P. Jann, πρόεδρο τμήματος, K. Schiemann, J. N. Cunha Rodrigues (εισηγητή), K. Lenaerts και E. Juhász, δικαστές, γενική εισαγγελέας: J. Kokott, γραμματέας: M.-F. Contet, κύρια υπάλληλος διοικήσεως, εξέδωσε την 13η Οκτωβρίου 2005, απόφαση με το ακόλουθο διατακτικό:
   
               1)
            
            
               Η ανάθεση από δημόσια αρχή της διαχειρίσεως δημόσιου χώρου σταθμεύσεως επί πληρωμή σε παρέχοντα υπηρεσίες, ο οποίος αμείβεται από τα τέλη που καταβάλλουν τρίτοι για τη χρήση του χώρου σταθμεύσεως, συνιστά παραχώρηση δημόσιας υπηρεσίας, επί της οποίας δεν εφαρμόζεται η οδηγία 92/50/ΕΟΚ του Συμβουλίου, της 18ης Ιουνίου 1992, για το συντονισμό των διαδικασιών συνάψεως δημόσιων συμβάσεων υπηρεσιών.
            
         
               2)
            
            
               Τα άρθρα 43 ΕΚ και 49 ΕΚ, καθώς και οι αρχές της ίσης μεταχειρίσεως, της απαγορεύσεως των δυσμενών διακρίσεων και της διαφάνειας, πρέπει να ερμηνευθούν υπό την έννοια ότι απαγορεύουν την παραχώρηση εκ μέρους δημόσιας αρχής, χωρίς προηγούμενο διαγωνισμό, δημόσιας υπηρεσίας σε ανώνυμη εταιρία η οποία προέκυψε από τη μετατροπή ειδικής επιχειρήσεως ανήκουσας στη δημόσια αυτή αρχή, της οποίας ο εταιρικός σκοπός επεκτάθηκε σε νέους και σημαντικούς τομείς, της οποίας το κεφάλαιο πρέπει υποχρεωτικώς, εντός σύντομου χρονικού διαστήματος από τη μετατροπή, να περιλάβει ξένες επενδύσεις, της οποίας το κατά τόπον πεδίο δραστηριοτήτων επεκτάθηκε σε όλη την ιταλική επικράτεια και στο εξωτερικό, και της οποίας το διοικητικό συμβούλιο διαθέτει ευρύτατες διαχειριστικές εξουσίες που μπορεί να ασκεί αυτόνομα.
            
         
      (1)  EE C 7 της 10.01.2004.